Vessan tyhjentämistä ja yöllisiä koputuksia – pariskunta kertoo, että pakettiautossa asuminen ei ole sitä, miltä se Instagramissa näyttää

Instagramissa pakuelämä näyttää täydelliseltä. Todellisuudessa se on myös vessan tyhjentämistä.

Markiisi, retkituolit ja hyttyskarkotin. Pakettiautomatkailu ja autossa asuminen on nykyajan karavaanielämää.­

Valkoisesta Ford Transitista kirmaa salamannopeudella ulos kaksi italianvinttikoiraa. Valkoiselle Onnille ja pienemmälle, harmaalle Toivolle sopii täydellisesti elämä pakettiautossa. Ne nukkuvat paljon, eivät hätäänny uusista äänistä tai ihmisistä eivätkä karkaa, vaikka olisivatkin hetken vapaana ilman hihnaa.